На основу члана 115. став 5. Закона о националним саветима националних мањина („Службени гласник РС”, бр. 72/09, 20/14 – УС, 55/14 и 47/18),

Влада доноси

**УРЕДБУ**

**o критеријумима за расподелу средстава из буџета Републике Србије за финансирање рада националних савета националних мањина**

"Службени гласник РС", број 21 од 17. марта 2023.

**Предмет уредбе**

Члан 1.

Овом уредбом уређују се критеријуми за расподелу средстава из буџета Републике Србије за финансирање рада националних савета националних мањина који су уписани у Регистар националних савета.

**Структура расподеле средстава**

Члан 2.

Средства из буџета Републике Србије за финансирање рада националних савета националних мањина (у даљем тексту: средства) распоређују се тако да се 30% средстава распоређује у једнаким износима свим националним саветима националних мањина у Републици Србији који су уписани у Регистар националних савета (у даљем тексту: национални савети), а остатак средстава 70% сразмерно:

1) броју припадника одређене националне мањине коју национални савет представља према резултатима последњег пописа становништва;

2) укупном броју установа, фондација и привредних друштава чији је оснивач или суоснивач национални савет или чија су оснивачка права делимично или у целини пренета на национални савет и која обављају делатност у области културе, образовања, обавештавања и службене употребе језика и писма.

Остатак средстава 70% из става 1. овог члана распоређује се на следећи начин:

1) 50% распоређује се националним саветима сразмерно процентуалној заступљености припадника националне мањине коју национални савет представља у односу на укупан број припадника националних мањина које имају регистрован национални савет;

2) 50% распоређује се националним саветима сразмерно броју установа, фондација и привредних друштава чији су оснивачи или суоснивачи национални савети или чија су оснивачка права делимично или у целини на њих пренета и која обављају делатност у области културе, образовања, обавештавања и службене употребе језика и писма.

**Критеријуми за расподелу средстава**

Члан 3.

Установе, фондације и привредна друштва која су од значаја за расподелу средстава за финансирање рада националних савета из буџета Републике Србије морају испуњавати следеће критеријуме:

1) да су им оснивачи или суоснивачи национални савети или да су оснивачка права на њима у целини или делимично пренета на национални савет;

2) да обављањем своје делатности доприносе:

– у области културе: стварању услова за неговање, очување и развој културе и уметности националне мањине; представљању културних добара од изузетног значаја за националну мањину; неговању и подстицању народног стваралаштва националне мањине; заштити и презентацији фолклорног наслеђа националне мањине; очувању, неговању, подстицању и развоју књижевног, драмског, сценског, музичког и ликовног стваралаштва и организовању меморијала, фестивала, јубиларних манифестација, уметничких колонија, кампова и сл. од значаја за националну мањину; очувању и неговању народних обичаја и старих заната од значаја за националну мањину; неговању и развоју аматеризма и ансамбала од значаја за националну мањину, очувању и неговању језика и писма националне мањине, као и остваривању других делатности од значаја за културу националне мањине;

– у области образовања: остваривању предшколског, основног и средњег образовања од значаја за националну мањину (на језику националне мањине, двојезично или кроз изучавање језика са елементима националне културе);

– у области обавештавања: обезбеђивању информисања на језику и писму националне мањине путем штампаних медија (издавање дневних и периодичних новина) и електронских медија (емитовање радио и телевизијских програма и самостална електронска издања);

– у области службене употребе језика и писама: унапређењу службене употребе језика и писама.

За сваку установу, фондацију и привредно друштво који испуњавају критеријуме из става 1. овог члана додељује се један бод, у циљу расподеле средстава из члана 2. став 2. тачка 2) ове уредбе.

**Достављање документације од стране националног савета**

Члан 4.

У поступку расподеле средстава национални савети су дужни да буџетском кориснику код кога су опредељена средства у буџету за финансирање рада националних савета доставе своје предлоге за доделу средстава за наредну годину до 1. октобра текуће године.

Уз предлог из става 1. овог члана, национални савет доставља и документацију и акте којима се доказује испуњеност критеријума за расподелу средстава из члана 3. ове уредбе.

Предлог мора бити потписан од стране председника националног савета, односно другог одговорног лица, у складу са законом.

**Обавеза наменског коришћења**

Члан 5.

Национални савети су у обавези да додељена средства наменски користе, у складу са законом.

**Одлука о висини додељених средстава**

Члан 6.

Одлуку о висини средстава која се додељују за сваки национални савет доноси буџетски корисник код кога су опредељена средства у буџету за финансирање националних савета, у складу са законом.

**Прелазне одредбе**

Члан 7.

Средстава из буџета Републике Србије за финансирање рада националних савета за 2023. годину исплаћиваће се у износима који су опредељени на нивоу месечне квоте за 2022. годину, док ће се средства за финансирање рада националног савета који је по први пут 2022. године уписан у Регистар националних савета исплаћивати на нивоу месечне квоте у висини једнаких износа који се у складу са законом додељују свим националним саветима у 2023. години.

Средства из става 1. овог члана увећавају се у линеарном износу за 17% свим националним саветима, а у складу са обезбеђеним средствима Законом о буџету Републике Србије за 2023. годину („Службени гласник PC”, број 138/22), у оквиру раздела буџетског корисника код кога су опредељена средства у буџету за финансирање рада националних савета.

**Престанак важења претходног прописа**

Члан 8.

Даном ступања на снагу ове уредбе престаје да важи Уредба о критеријумима за расподелу средстава из буџета Републике Србије за финансирање рада националних савета националних мањина („Службени гласник РС”, број 8/19).

**Ступање на снагу**

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-2223/2023

У Београду, 16. марта 2023. године

**Влада**

Председник,

**Ана Брнабић,** с.р.